**Biztonság és becsület**

*Bárány vagy oroszlán!*

Vasárnapi igehirdetés – 2024.07.06.

**Textus: Mt 5, 38-38**

*„Hallottátok, hogy megmondatott: „Szemet szemért, fogat fogért.” Én pedig azt mondom nektek, hogy ne szálljatok szembe a gonosz emberrel, hanem aki arcul üt téged jobb felől, tartsd oda annak arcod másik felét is! Ha valaki pereskedni akar veled, és el akarja venni az alsóruhádat, engedd át neki a felsőt is! Ha pedig valaki egy mérföldnyi útra kényszerít, menj el vele kettőre! Aki kér tőled, annak adj, és ne fordulj el a kölcsönt kérőtől!*

*Hallottátok, hogy megmondatott: „Szeresd felebarátodat, és gyűlöld ellenségedet.” Én pedig azt mondom nektek: Szeressétek ellenségeiteket, és imádkozzatok azokért, akik üldöznek titeket, hogy így mennyei Atyátoknak fiai legyetek, mert ő felhozza napját gonoszokra és jókra, és esőt ad igazaknak és hamisaknak. Mert ha azokat szeretitek, akik titeket szeretnek, mi a jutalmatok? Nem ugyanezt teszik-e a vámszedők is? És ha csak testvéreiteket köszöntitek, mennyivel tesztek többet másoknál? Nem ugyanezt teszik a pogányok is? Ti azért legyetek tökéletesek, miként a ti mennyei Atyátok tökéletes.”*

**Bevezetés:**

A *„szemet szemért, fogat fogért”* elv valójában óriási előrelépés volt az ókori világ jogrendjében. Hiszen a hatalmon lévő emberek egy könnyű sérülés megtorlásaként akár ölhettek is. Ez a törvény az arányos igazságosság tanításával korlátozta a bosszút. Jézus pedig azt mondja: *„Ha megütik jobb arcodat, fordítsd oda a másikat is.”*

Jézus korában a becsület és a szégyen meghatározó erkölcsi norma volt a társadalomban. A bal kezet tisztátalannak tartották, semmi esetre sem használták evésre vagy épp ütésre. Jobb orcára tehát csak visszakézből, kézháttal lehetett pofont adni. Ez nyilvános sértés volt. Csak a társadalmilag alacsonyabb szinten levőt ütötték meg így (rabszolgákat). Tehát ha valaki ilyen megalázó módon megsért, fordítsd oda a másik orcádat is! Mit jelent ez? Vagy egyenrangú félként kell harcolnia veled, vagy pedig erőszakmentes módot kell találnia a konfliktus megoldására.

F. W. Foerster német békepárti filozófus így fogalmaz:

*„hogy miért ne fizessünk vissza rosszért rosszal? Mert ezáltal bennünk is helyet talál a rossz, így… immár két szívben van egy helyett.”*

**1. Biztonságunk és becsületünk Isten kezében van**

Pál apostol így ír a Római levélben:

*„Ne álljatok bosszút önmagatokért, szeretteim, hanem adjatok helyet az ő haragjának, mert meg van írva: „Enyém a bosszúállás, én megfizetek” – így szól az Úr.” (Róm 12,19)*

Jézus pedig így tanít mai igeszakaszunkban:

*„…hogy ne szálljatok szembe a gonosz emberrel…”*

*„Szeressétek ellenségeiteket, és imádkozzatok azokért, akik üldöznek titeket…”*

Hogyan tudom megvalósítani Jézus tanítását?

* Ha nincs bennem félelem
* Ha teljes bennem a bizalom
* Ha teljes a szabadságom

Isten TÖRŐDIK VELEM!

* Isten oltalmaz engem
* Jézus nem kezdett csatába önmaga védelméért, sőt imádkozott gyilkosaiért…

**2. Legyetek tökéletesek!**

*„…ha kitartóan cselekszitek a jót, és tűritek érte a szenvedést, az kedves az Isten szemében. Hiszen erre hívattatok el, mivel Krisztus is szenvedett értetek, és példát adott nektek, hogy az ő nyomdokait kövessétek: ő nem tett bűnt, álnokság sem hagyta el a száját, mikor gyalázták, nem viszonozta a gyalázást; amikor szenvedett, nem fenyegetőzött, hanem rábízta ezt arra, aki igazságosan ítél.” (1Pt 2,20-23)*

*„Szeressétek ellenségeiteket, és imádkozzatok azokért, akik üldöznek titeket…”*

Mikor vagy képes szeretni ellenségeidet?

Ha megtanulom a következőket:

* Csak Isten lát bele az emberek szívébe, ezért egyedül Ő jogos megítélni őket.
* Ahogy érettebbé válsz, meg fogod látni Isten kezét az átélt helyzetekben; meglátod bennük a jót is, nemcsak a rosszat.
* Ahogy lelkileg növekszel, elismered, hogy mások is képesek növekedni és változni.
* Az Istentől kapott kegyelem és áldás miatt megtanulod a kedvességet és nagylelkűséget.

Jézus nemcsak tanított erről, hanem példát is mutatott nekünk!

**3. Nem kényszerből, hanem szeretetből**

*„Ne fizessetek a gonoszért gonosszal, vagy a gyalázkodásért gyalázkodással, hanem ellenkezőleg: mondjatok áldást, hiszen arra hívattatok el, hogy áldást örököljetek.” (1Pt 3,9)*

*„Ha pedig valaki egy mérföldnyi útra kényszerít, menj el vele kettőre! Aki kér tőled, annak adj, és ne fordulj el a kölcsönt kérőtől!”*

Jézus számára nemcsak a biztonságunk, hanem a becsületünk is fontos.

Az önzetlenség, a segítőkészség, a jóság megszelídíti a haragot és elősegíti a békességet.

ELSŐSORBAN BENNEM!

A szeretet épít, a harag rombol – az ÖNBECSÜLÉST IS!

**Befejezés:**

*„A szeretet türelmes, jóságos; a szeretet nem irigykedik, a szeretet nem kérkedik, nem fuvalkodik fel. Nem viselkedik bántóan, nem keresi a maga hasznát, nem gerjed haragra, nem rója fel a rosszat. Nem örül a hamisságnak, de együtt örül az igazsággal. Mindent elfedez, mindent hisz, mindent remél, mindent eltűr. A szeretet soha el nem múlik.” (1Kor 13,4-8)*

Isten törődik velünk, de nem csak a földi létre, hanem az örökkévalóságra is gondja van! A szív állapota meghatározó Számára.

Jézus arra tanít, hogy törekedjünk a tökéletességre!